Jacob Jensen (V), 2008-05-29:
Som den eneste mand i forsamlingen, der skal behandle forslaget her, kan jeg i hvert fald starte med at konstatere, at det ikke går så skidt endda, hvad andelen af kvinder angår, i hvert fald ikke her i Folketinget, og det er jo dejligt.
Sådan udtalte Socialdemokraternes formand, fru Helle Thorning-Schmidt, sig til Information den 10. marts, og set fra Venstres side er det en helt absurd tankegang.
Men desværre ligger forslaget, som vi her skal behandle, noget i forlængelse af Socialdemokraterne formands formynderiske tankegang, da forslaget jo vil tvinge virksomhederne til at have optaget et bestemt antal kvinder i bestyrelserne om 4 år.
Man kan jo så spørge, om det også er forslagsstillernes tanke - for det fremgår ikke af forslaget - at virksomhederne også skal tvangslukkes, hvis målsætningen ikke bliver opfyldt inden for de 4 år.
Jeg står også og tænker på, hvor langt vi egentlig skal ned og regulere den daglige virksomhedsdrift, før vi har tilfredsstillet forslagsstillernes evige stræben efter en mere formynderisk og mere centralistisk styring af de danske virksomheder.
Det skal selvfølgelig understreges, at Venstre gerne ser flere kvinder på topposter.
Det er en rigtig god idé, da kvinder i almindelighed har kvalifikationer, som kan bidrage positivt til virksomhederne og samfundsøkonomien i al almindelighed.
Det har vi bl.a. set af professor Nina Smiths analyse for et par år siden.
Men efter Venstres opfattelse er det bare ikke op til os politikere at bestemme, hvordan virksomhederne skal organisere sig på lederposterne, herunder bestyrelserne.
Målet helliger altså ikke altid midlet.
Det kan næsten siges, at det er et indgreb i deres ejendomsret, når man på denne måde vil fjerne den beslutningskompetence fra aktionærerne.
Men det er selvfølgelig helt fint, at vi tager debatten med passende mellemrum, for det giver jo også anledning til at gøre lidt reklame for nogle af de forslag og tiltag, som regeringen gennemfører på området.
Ligestillingsministeren har jo været inde på sit seneste initiativ angående det frivillige charter, som vi fra Venstres side naturligvis støtter helt og fuldt, og jeg har også noteret mig, at økonomi- og erhvervsministeren har bedt Komiteen for god Selskabsledelse om at komme med nogle anbefalinger i forhold til børsnoterede virksomheder.
Men ledelsesretten skal altså holdes i hævd.
Efter vores opfattelse er det et skråplan at lovgive om virksomhedernes daglige drift.
Virksomhederne må trods alt være bedre til at vurdere, hvordan den skal være, end vi herinde på Christiansborg.
Det er rigtig fint med frivillige initiativer, og ligestillingsministerens initiativ er jo et godt eksempel på det.
Vi mener ikke, at ligestilling opnås gennem tvang og krav om et bestemt antal kvinder, men ved at skabe lige muligheder i f.eks. uddannelsessystemet gennem ligelønsforhold osv., som vi også en gang imellem diskuterer herinde.
Det må og skal altid være personens kvalifikationer og indsats og ikke kønnet, som skal være afgørende for den pågældendes muligheder.
Jeg ser faktisk også forslaget her som en nedgørelse af de kvinder, som faktisk har gjort karriere - og dem er der jo trods alt en del af - for ikke at tale om de kvinder, som i fremtiden vil besætte bestyrelsesposter.
Hvordan mon de vil have det med at vide, at de ikke har fået posten på grund af deres kvalifikationer, men på grund af at de er kvinder?
Er det udtryk for ligestilling at give kvinderne en særstilling udelukkende på grund af deres køn?
Næh, efter min opfattelse er det faktisk lige omvendt
Det er omvendt ligestilling, og det kan Venstre selvfølgelig under ingen omstændigheder gå med til.
Jeg tror faktisk, at ud over de initiativer, der allerede er taget fra regeringens side, vil vi også se løsningen komme lidt af sig selv.
Vi står i en situation, hvor der vil komme små årgange på arbejdsmarkedet, og virksomhederne efterspørger arbejdskraft og kvalifikationer, også på topniveau.
Vi ser også, at kvinderne faktisk er foran mændene, når vi taler om videregående uddannelser, så de tilegner sig altså de kvalifikationer, som der selvfølgelig også er brug for på lederposter, så jeg tror faktisk, vi vil se en del af løsningen komme helt af sig selv.
Venstre kan derfor ikke støtte forslaget fra SF, da der er tale om et formynderisk og centralistisk, ja, nærmest antidemokratisk forslag og ikke mindst et antiligestillingsforslag, som vi ikke kan bakke op.